**Pontificia Academia Latinitatis** est academia Curiae Romanae quae, die 10 Novembris 2012 a Benedicto Papa XVI litteris apostolicis motu proprio datis, quae "Latina Lingua" inscribuntur, instituta, studium usum frequentiam nostrae linguae fovet. Primus academiae praeses Ioannes Dionigi die 10 Novembris 2012 nominatus est.

Pontificia Academia Latinitatis conditur, cuius sedes in Statu Civitatis Vaticanae locatur, quae linguam Latinam et cultum promoveat extollatque. Academia cum Pontificio Consilio de Cultura copulatur, cui est obnoxia.

Aboliti Operis Fundati Latinitas patrimonium inceptaque, compositione editioneque commentariorum Latinitas addita, in Pontificiam Academiam Latinitatis transferuntur.

Proposita
---------

Haec sunt Academiae proposita:

* Ut linguae litterarumque Latinarum, quae ad classicos, Christianos, mediaevales, humanisticos et recentissimos pertinent auctores, cognitionem iuvet studiumque provehat, praesertim apud catholica instituta, in quibus vel Seminarii tirones vel presbyteri instituuntur atque erudiuntur.
* Ut provehat diversis in provinciis Latinae linguae usum, sive scribendo sive loquendo.

Activitates
-----------

Ut haec proposita consequatur, Academia studet:

* scripta, conventus, studiorum congressiones, scaenica opera curare;
* curricula, seminaria aliaque educationis incepta procurare, etiam iunctis viribus cum Pontificio Instituto Altioris Latinitatis;
* hodierna quoque communicationis instrumenta in discipulis instituendis adhibere, ut sermonem Latinum perdiscant.
* expositiones, exhibitiones et certamina apparare;
* alia agere ac suscipere ad hoc Institutionis propositum assequendum.

Administratio
-------------

Pontificia Academia Latinitatis Praesidem, Secretarium, Consilium Academicum ac Sodales, qui Academici quoque nuncupantur, complectitur. Academiae Praeses a Summo Pontifice in quinquennium nominatur. Praesidis mandatum in alterum quinquennium renovari potest. 

Ad Praesidem spectat:

* iure Academiae, etiam coram quavis iudiciali administrativaque auctoritate, sive canonica sive civili, partes agere;
* Consilium Academicum et Sodalium Congressionem convocare eisque praesidere;
* Congressionibus Coordinationis Academiarum Pontificiarum Sodalis loco interesse atque cum Pontificio Consilio de Cultura necessitudinem persequi;
* Academiae rebus agendis praeesse;
* ordinariae administrationi, Secretario opem ferente, atque extraordinariae administrationi, suffragante Consilio Academico necnon Pontificio Consilio de Cultura, consulere.

In quinquennium a Summo Pontifice nominatur Secretarius, qui in alterum quinquennium confirmari potest. Praeses, si forte absit vel impediatur, Secretarium delegat, ut ipsius vice fungatur. Consilium Academicum constituunt Praeses, Secretarius et quinque Consiliarii. Consiliarii autem a coetu Academicorum in quinquennium eliguntur, qui confirmari possunt. Consilium Academicum, cui Academiae Praeses praeficitur, de maioris ponderis quaestionibus, ad Academiam attinentibus, decernit. Ipsum Rerum agendarum ordinem comprobat, quae a Coetu Sodalium tractanda erunt, qui saltem semel in anno est convocandus. Consilium a Praeside convocatur semel in anno atque quotiescumque porro id saltem tres Consiliarii requirunt. Praeses, suffragante Consilio, Archivarium, qui Bibliothecarii partes quoque agit, atque Thesaurarium nominare potest. Academiam constituunt Sodales Ordinarii, qui numerum quinquaginta non excedunt et Academici vocantur, quique studiosi sunt cultoresque linguae ac litterarum Latinarum. Ii a Secretario Status nominantur. Cum autem Sodales Ordinarii octogesimum aetatis annum complent, Emeriti fiunt. Academici Ordinarii Academiae Coetui, a Praeside convocato, intersunt. Academici Emeriti Coetui interesse possunt, at sine suffragio. Praeter Academicos Ordinarios, Academiae Praeses, Consilio audito, alios Sodales nominare potest, qui "correspondentes" nuncupantur.

Nexus interni
-------------

* Opus Fundatum Latinitas

Nexus externi
-------------

* Litterae apostolicae "Latina Lingua" et Pontificiae Academiae Latinitatis Statutum.
*